Vermiste Amerikaner vinnig opgespoorChloé Sehati (20). ŉ Kort soektog na Chloé Sehati, ŉ 20-jarige student van Amerika wat in Kaapstad as vermis aangemeld is, het ŉ gelukkige einde. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het Dinsdag aan Maroela Media gesê Sehati is Maandag deur haar vriende as vermis aangemeld toe sy nie by haar blyplek opgedaag het nie. “Sy het Sondagaand Café Caprice in Kampsbaai gaan besoek en is Maandagoggend vroeg, omstreeks 01:30, vir die laaste keer gesien toe sy die plek saam met ŉ ouer man verlaat het,” het Rechner gesê. Sy het nie haar selfoon by haar gehad nie. Haar vriende het bekommerd geraak en ŉ vermistepersone-saak by die Kampsbaai-polisie aanhangig gemaak. Omdat Sehati ŉ uitlander is, is die Amerikaanse ambassade by die saak betrek en inligting oor haar verdwyning wyd in alle kringe versprei. Dit alles het bygedra dat sy Maandagaand veilig en ongedeerd by ŉ voog se huis in Rondebosch opgespoor is. “Daar was ŉ groot kommunikasiegaping tussen haar en haar vriende en hulle het glo nie geweet sy gaan na haar voog toe nie. Ons is net bly sy is vinnig en veilig gevind en bedank almal wat help soek het na haar,” het Rechner gesê. Rechner het beklemtoon dat daar nie, soos wat vele mense dink, ŉ wagtydperk is om ŉ persoon as vermis aan te meld nie.